Jordan

Jordan toi ko' Porinta' Hasyimiah Jordan nopo nga iso pogun Arab ii poingiliu id Kotonobon Asia om miwolit miampai do Syria, Iraq, Tebing Barat, Palestin om Arab Saudi. Jordan nogi nga kiwaa pantai id sampaping do Rahat Napatai om Teluk Aqaba.

 Sajara' 
Sajara' Jordan nopo nga sumuku kumaa sajara do Porinta' Hasyimiah Jordan om timpu kointutunan do Emiriah Transjordan id siriba naungan British om nogi sajara' poinggonop wilayah Transjordan.

Haro kointalangan do ababayan tulun id Transjordan mantad po Timpu Paleolitik. Kinoyonon dii nopo nga nopongo do suku nomad ontok Timpu Gangsa, i pinoiso id suang porinta' di okoro ontok Timpu Besi - miagal do tulun Amon, Moab om Edom, miampai do kinoyonon di sapara tinamong di Bani Israel. Id suang timpu klasik, Transjordan nopo nga id siriba rahung do Yunani om Rom nogi. Id siriba pomorintaan do Rom om Byzantium, Transjordan nopo nga walai kumaa Dekapolis id panansawat, miampai soboogian ginayo do wilayah dii pinatantu sabaagi do Arab Byzantine. Porinta' klasik i poingiliu id wilayah Transjordan, miagal do porinta' Nabatean era Rom, i kiharo do ibu kota id Petra, minonindohoi do tinuhan dramatik i ointutunan do tadau baino kumaa tutumombului om momoomonsoi filem. Pinotilombus o sajara' Jordan miampai do empayar Islam kotimpuun ontok abad ko-7, panamangan soudor salib sapara ontok pintangaan Timpu Pintangaan (pogun Oultrejordain) om tohuri nopo nga pomorintaan Mamluk mantad abad ko-13 om pomorintaan Uthmaniyyah id piolitan do abad ko-16 om Sangod Pomogunan Kumoiso.

Maya Pisangadan Arab Tagayo om pencerobohan British, kinoyonon dii nopo nga id siriba do puruan wilayah sasaapon i nion do Inggeris-Arab id Timur ontok toun 1917, i pinoimagon sabaagi do Porinta' Arab Syria ontok 1920. Sabap do kinoyonon Perancis nopo nga id boogian panansawat Porinta' Syria no, noiduan o Transjordan id suang timpu interregnum. Piipiro tulan sumusuhut, Abdullah, tanak koduo di Sharif Hussein, nokorikot id Transjordan. Miampai memorandum Transjordan kumaa Mandat montok do Palestin ontok timpuunon do 1920-an, nokosiliu ii sabaagi do Emiriah Transjordan id siriba do Emir Hamisyiah. Ontok 1946, nobontuk o Porinta' Hasyimiah Transjordan i nakagabas om amu alaid mantad dii pinosuang nogi kumaa Kotinanan Tinaru-Tinaru Misompuru om Liga Arab. Ontok 1948, misangod o Jordan miampai do pogun Israel i pinaharo nogi id tana' bagas do Palestin Kimandat, miampai kibagas do minonguasa' Tebing Barat om pinaamung miampai do mogigion Palestin. Natagakan o Jordan do Tebing Barat id suang sangod  1967 miampai do Israel, om mantad dii ii nopo nga nosiliu do guas toponsol do Kotinanan Papagabas Palestin (KPP) id suang tinggisaman dau sumaap do Israel. Pikagasan do KPP om mogigion Jordan i aktif ontok Sangod pongiduan nopo nga nopupusan id suang do Manom Oitom kiraha id Jordan ontok 1970, soira sangod miobpinai do Jordan om Palestin (miampai sokodung do Ba'ath Syria) minaganu do ribu-ribu sunduan. Kalapas dii, KPP i naala sinansagan do suminoliwan mantad Jordan miampai do hopodon ribu o lansanon om paganakan Palestin diolo, minundaliu kumaa id ponongsiba Lubnan.

 Sukuon